Title: ประกาศกระทรวงการคลัง เรื่อง การกู้เงินจากองค์การความร่วมมือระหว่างประเทศของญี่ปุ่น สำหรับโครงการก่อสร้างสะพานข้ามแม่น้ำเจ้าพระยาบริเวณถนนนนทบุรี 1 ของกรมทางหลวงชนบท

ประกาศกระทรวงการคลัง

ประกาศกระทรวงการคลัง
เรื่อง
การกู้เงินจากองค์การความร่วมมือระหว่างประเทศของญี่ปุ่น
สำหรับโครงการก่อสร้างสะพานข้ามแม่น้ำเจ้าพระยาบริเวณถนนนนทบุรี
๑ ของกรมทางหลวงชนบท[๑]

เพื่ออนุวัติตามความในมาตรา ๑๖
แห่งพระราชบัญญัติการบริหารหนี้สาธารณะ พ.ศ. ๒๕๔๘ กระทรวงการคลังขอประกาศให้ทราบโดยทั่วกันว่า
รัฐบาลได้ลงนามในสัญญากู้เงินกับองค์การความร่วมมือระหว่างประเทศของญี่ปุ่น
เมื่อวันที่ ๒๘ กันยายน ๒๕๕๓ โดยมีรายละเอียด ดังต่อไปนี้

๑.  เป็นเงินกู้
จำนวน ๗,๓๐๗ ล้านเยน หรือเทียบเท่า ๒,๖๗๙,๐๐๑,๙๔๕
บาท (คำนวณตามอัตราแลกเปลี่ยนขายถัวเฉลี่ยของเงินบาทกับเงินเยนญี่ปุ่น ณ
วันลงนามในสัญญา คือ ๓๖.๖๖๓๕ บาท ต่อ ๑๐๐ เยน)
และกำหนดเบิกจ่ายเงินกู้เสร็จสิ้นภายใน ๖ ปี
นับจากวันที่สัญญาเงินกู้มีผลใช้บังคับ

๒.  อัตราดอกเบี้ยร้อยละ
๐.๙๕ ต่อปี กำหนดชำระปีละ ๒ งวด โดยชำระในวันที่ ๒๐ กันยายน และ ๒๐ มีนาคม
ของแต่ละปี สำหรับในช่วงการเบิกจ่ายเงินกู้ และในวันที่ ๒๐ สิงหาคม และ ๒๐
กุมภาพันธ์ ของแต่ละปี สำหรับในช่วงหลังการเบิกจ่ายเงินกู้

๓.  อัตราค่าธรรมเนียมผูกพันเงินกู้ร้อยละ
๐.๑ ของวงเงินกู้ที่ยังไม่ได้เบิกจ่าย

๔.  กำหนดชำระคืนเงินกู้ภายใน
๒๐ ปี รวมระยะเวลาปลอดหนี้เงินกู้ ๖ ปี โดยผ่อนชำระปีละ ๒ งวด ทุกระยะ ๖ เดือน
เป็นจำนวน ๒๙ งวด ชำระคืนต้นเงินกู้งวดแรกในวันที่ ๒๐ สิงหาคม ๒๕๕๙
และงวดสุดท้ายในวันที่ ๒๐ สิงหาคม ๒๕๗๓

๕.  รัฐบาลได้กำหนดจะนำเงินกู้รายนี้ไปใช้จ่ายในโครงการก่อสร้างสะพานข้ามแม่น้ำเจ้าพระยา
บริเวณถนนนนทบุรี ๑ ของกรมทางหลวงชนบท
เพื่อก่อสร้างสะพานข้ามแม่น้ำเจ้าพระยาซึ่งจะเพิ่มประสิทธิภาพของโครงข่ายถนนราชพฤกษ์โดยการเชื่อมโยงพื้นที่สองฝั่งแม่น้ำเจ้าพระยา
รวมทั้งเป็นทางเลือกของเส้นทางที่อำนวยความสะดวกในการเดินทางของประชาชนในกรุงเทพมหานครและจังหวัดนนทบุรีได้อย่างมีประสิทธิภาพ

ประกาศ
ณ วันที่ ๒๑ ตุลาคม พ.ศ. ๒๕๕๓
กรณ์
 จาติกวณิช
รัฐมนตรีว่าการกระทรวงการคลัง

ปริยานุช/ผู้จัดทำ
๒๙
ตุลาคม ๒๕๕๓

ณัฐวดี/ตรวจ
๒๙
ตุลาคม ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๑๒๔ ง/หน้า ๑๙/๒๖ ตุลาคม ๒๕๕๓